"Piçule Patrie" tu sarâs tu!
Une des definizions plui strumentâls e viliachis che si sint par definî il Friûl e je "Piccola Patria" o piês, par furlan, "Piçule Patrie", ripetude a pampagâl vie ancje cu la complicitât di buine part de stampe.
Nus ven presentade in ogni salse, cuasi che chest adietîf diminutîf i des chel savôr di empatie, come che si use cui fruts cuant che si ju figote clamantju "gno piçul".
Nuie di plui subdul. Par secui la nestre tiere si è clamade uficialmentri "Patrie (e vonde) dal Friûl", cuant che cheste peraule no jere ancjemò no tal ûs comun dal talian.
Po dopo al è rivât l'invasôr e cun lui la piês peste che si clame nazionalisim... e la peraule "patrie" e je migrade. Ve alore che il Friûl al reste simpri une "patrie", ma "piçule", parcè che ai talianons ur pocave di plui la "grande patrie" de anession dal 1866. Il "mert" di cheste gnove etichete al è di Pacifico Valussi, gjornalist e deputât pe Destra Storica tal parlament talian dal 1866 al 1874, apont. O preferìs pensâ che cumò la motivazion e je plui par vie di une abitudin. Ma nol è mai tart par dreçâ chês brutis.
Il Friûl nol è ni une grande ni une piçule, semplicentri la nestre Patrie, che come che al diseve ben pre Checo Placerean "e je la tiere dai Paris e duncje no si pues vênt dôs", cence nuie cuintri di chei altris.
Se za si visassin plui dispès di chest, forsit o varessin fat il prin pas su chê strade clamade Cussience, par saltâ fûr di chel sotanisim "di cjâf" che nus impaltane. Plui che no une specialitât simpri plui smavide e svuedade.
fur_Latn fur_Latn fur_Latn fur_Latn fur_Latn fur_Latn fur_Latn